स्मृति ईरानी की शैक्षिक योग्यता को लेकर कांग्रेस नेता अजय माकन की ट्विटर पर की गई टिप्पणी ध्यान देने योग्य भी नहीं है, फिर भी बहस छिड़ गई है। भाजपा और कांग्रेस नेता ही नहीं, बल्कि सोशल मीडिया पर दोनों दलों के समर्थक भी एक-दूसरे पर आरोप-प्रत्यारोप लगा रहे हैं। स्मृति ईरानी की शैक्षिक योग्यता पर सवाल खड़ा करने वाले अजय माकन स्वयं उच्च शिक्षित हैं, इसलिए उन्हें भली-भांति ज्ञात ही होगा कि मानव संसाधन विकास मंत्री ही नहीं, बल्कि किसी भी विभाग का मंत्री बनने के लिए संविधान में शैक्षिक योग्यता अनिवार्य नहीं है, ऐसे में अजय माकन किसी भी मंत्री की शैक्षिक योग्यता पर सवाल कैसे खड़ा कर सकते हैं। हाँ अगर, स्मृति ईरानी ने नामांकन पत्र में शैक्षिक योग्यता को लेकर गलत जानकारी दी है, तो उसकी विधिवत शिकायत की जा सकती है और जांचोपरांत जो निष्कर्ष निकले, उसके आधार पर अग्रिम कार्रवाई होनी चाहिए।